เนื่องจากได้มีโอกาสมาเที่ยวพักผ่อนหย่อนใจที่หัวหิน มาถึงทะเลทั้งที ก็ต้องคู่กับการทานอาหารทะเลเป็นธรรมดา ดูรีวิวร้านครัวลุงจ่าไว้นานแล้ว พิกัดร้านตั้งอยู่ที่ตลาดโต้รุ่ง ซึ่งไม่ไกลจากที่พักของเรา จึงตัดสินใจเดินไปเอา พอเข้าที่ตลาดโต้รุ่งแล้วก็ยังไม่เห็นวี่แวว ต้องเดินผ่านตลาดไป จะมีถนนให้ข้ามตัดกลางตลาด พอข้ามไปเท่านั้นแหละ หืม!! สวรรค์ของคนรักอาหารทะเล ทุกๆตารางนิ้วคือส่วนของร้านอาหารทะเลล้วนๆ มีมากมายหลายร้าน เจอร้านขึ้นชื่อเต็มไปหมด แต่เราจะนอกใจไม่ได้!! วันนี้เราตั้งใจมาทานครัวลุงจ่า เดินไปได้ประมาณกลางซอยก็เจอ เชื่อไหมคะ เป็นร้านที่คนเยอะที่สุดเลย มีกุ้งตัวโตๆ ทั้งล็อบสเตอร์ กุ้งลายเสือ บลาๆ เยอะเต็มไปหมด ตัวใหญ่เท่าแขน ไปถึงก็ได้ที่นั่งเลย สำหรับ 2 ที่ รายการอาหารที่สั่งก็มีดังนี้

1.)	หอยเชลล์อบเนย (150 บาท) – อร่อยมาก อบเนยมาพร้อมกับผักเหมือนที่ใส่ในพวกปูจ๋าอะ คือเราเป็นคนไม่กินผักนะแต่ซัดเรียบเลย รสชาติออกหวานหอม เค็มนิดๆ มีน้ำจิ้มซีฟู้ดมาให้แก้เลี่ยนด้วย

2.)	หมึกทอดกระเทียม (120 บาท) – อร่อย!! กรอบนอกนุ่มใน เค็มๆมันๆ ไม่อมน้ำมันด้วย เริ่ดจ้า

3.)	ออส่วน (น่าจะ 100-150 บาทจำไม่ได้) – เราว่าแฉะไปอะ กินแล้วเลี่ยน นางรมตัวไม่เล็กไม่ใหญ่กำลังดี สดด้วย

4.)	เนื้อปูผัดผงกะหรี่ ( 150-180 จำไม่ได้) –  แฉะไปอีกแล้ว เลี่ยน เนื้อปูให้พอดี ไม่เยอะไม่น้อย

ข้อเสียของวันนี้คือเราดันพลาดสั่งแต่เมนูที่เลี่ยนๆมา ลืมสั่งพวกแซ่บๆ เลยทำให้กินไปแล้วเริ่มเลี่ยน แนะนำให้ใครที่แวะเข้ามาทาน อย่าลืมสั่งเมนูดับเลี่ยนด้วยนะคะ แต่รวมแล้วให้ผ่าน ถ้ามาอีกก็จะทานแต่ร้านนี้ คิดว่าน่าจะถูกสุดในย่านนี้แล้วล่ะค่ะ 10 เต็ม 10 เลย